‘Dis ŉ beginselsaak,’ sê kroegeienaar oor Buffelsfontein-bier-sageBuffelsfontein Lager. (Foto: Buffelsfontein Beesboerdery/Facebook) Die eienaar van ŉ kroeg in Centurion hou vol dat die bekende handelsmerk Buffelsfontein nie oop kaarte oor die egtheid van sy Lager Draught-bier speel nie. Maroela Media het vroeër berig dat Buffelsfontein regstappe oorweeg nadat ŉ aantal lasterlike aantygings oor die egtheid en uniekheid van dié bier op sosiale media gemaak is. Die eienaar van die Commonwealth Square en Little Britain Pub in Centurion, wat nie sy naam in die media genoem wil hê nie, het Donderdag aan Maroela Media gesê hy het slegs ingestem om die Buffelsfontein Lager Draught-vaatjies in sy kroeg te laat installeer nadat ŉ verteenwoordiger hom verseker het dat die bier Buffelsfontein se eie en nie ŉ generiese produk is nie. Die eienaar voer nou aan dat die vervaardiger van dié bier later aan hom gesê het daar is geen verskil tussen dié produk en ŉ generiese bier nie. Buffelsfontein Lager Draught word deur ŉ onafhanklike vervaardiger gebrou wat ook ander produkte vir ander handelsname produseer. Buffelsfontein het vroeër gesê die feit dat die Buffelsfontein Lager per ooreenkoms deur ŉ betroubare vervaardiger gebrou word, beteken nie dat die produk dieselfde inhoud as daardie vervaardiger se ander produkte bevat nie. Maroela Media is egter in besit van ŉ stemboodskap waarin die betrokke vervaardiger, wie se naam weerhou word, aan die kroegeienaar sê dat hy sy vaatjies met ŉ generiese bier kan opvul, aangesien dit presies dieselfde inhoud as dié van Buffelsfontein Lager Draught. Dít het die kroegeienaar laat rooi sien omdat Buffelsfontein hom glo die versekering gegee het dat hul bier uniek is. Buffelsfontein het, by monde van sy regsverteenwoordiger, aan Maroela Media gesê bogenoemde is nie korrek nie en dat hulle nie kan pa-staan vir gesprekke tussen derde partye nie. “Dit is maklik om te dink dat X presies dieselfde as Y is. Dit beteken egter nie dat dit waar is nie.” Die regsverteenwoordiger het ook aan Maroela Media ŉ brief verskaf waarin die vervaardiger aan Buffelsfontein bevestig dat die betrokke produk op ŉ bepaalde manier vervaardig word, wat verskil in smaak en karaktereienskappe van ander produkte wat ook hier vervaardig word. Die kroegeienaar benadruk dat sy probleem nie met Buffelsfontein se gebottelde bier is nie, maar die Lager Draught‑bier wat in vaatjies by sy kroeg verkoop is. “Ek het my spyskaarte, advertensies en alles verander om Buffelsfontein se Lager Draught daarby in te sluit en onder my klante te bemark. “Buffelsfontein moet eerlik wees met die publiek oor die inhoud van hul bier. Ek glo die publiek het ŉ reg om te weet. Dit is ook nie eties om eienaars en bestuurders van kroeë of restaurante te bedrieg oor die inhoud van ŉ produk wat hulle wil hê iemand moet aanhou en aan hul klante verkoop nie.” Hierop sê die regsverteenwoordiger, “ŉ Buffelsfontein Lager is presies wat dit op die botteltjie sê – ŉ Buffelsfontein Lager. Ons het verskeie resepte getoets, ons het instruksies gegee oor hoe dit moet lyk en proe. ŉ Finale resep is op ons voorskrif geskep.” Wat die kroegeienaar egter ook dwars in die krop steek, is dat hy maande gelede reeds met die betrokke partye kontak gemaak het om die saak onder hul aandag te bring en verder te bespreek. Dit het egter op dowe ore geval en hy het hom later tot sosiale media gewend om die publiek van die saak bewus te maak. Maar die regsverteenwoordiger sê daar wás gesprekke tussen die regsverteenwoordigers, die verspreider en die kroegeienaar. “Die persoon is glo toe reeds gewaarsku dat sy inligting verkeerd is en dat hy daarteen moet waak om lasterlike bewerings teenoor die onderskeie handelsmerke te maak. Hy kies duidelik nou om buite die regsproses en sonder sy regsverteenwoordiger sy saak te voer.” Die kroegeienaar sê dit is nie nodig dat die saak in die hof draai nie, maar dat hy bereid is om dit daar te beveg as dit moet. Hy wil hê dat Buffelsfontein hul Lager Draught onttrek en nie verder aanvoer dat 100% van dié produk hul eie is nie. Die kroegeienaar het ook aan Maroela Media gesê dat hy geen finansiële voordeel uit die debakel wil trek nie, maar dat hy wel verwag dat Buffelsfontein hom moet vergoed vir die sowat R20 000 wat hy bestee het om sy spyskaarte, pamflette en advertensies te verander om Buffelsfontein Lager Draught te bemark. “Dis ŉ beginselsaak,” sê hy.